作者:元稹
標題:春分投簡陽明洞天作
內容:中分春一半，今日半春徂。老惜光陰甚，慵牽興緒孤。偶成投秘簡，聊得泛平湖。郡邑移仙界，山川展畫圖。旌旗遮嶼浦，士女滿闉闍。似木吳兒勁，如花越女姝。牛儂驚力直，蠶妾笑睢盱。怪我攜章甫，嘲人託鷓鴣。閭閻隨地勝，風俗與華殊。跣足沿流婦，丫頭避役奴。雕題雖少有，雞卜尚多巫。鄉味尤珍蛤，家神愛事烏。舟船通海嶠，田種繞城隅。櫛比千艘合，袈裟萬頃鋪。亥茶闐小市，漁父隔深蘆。日腳斜穿浪，雲根遠曳蒲。凝風花氣度，新雨草芽蘇。粉壞梅辭萼，紅含杏綴珠。薅餘秧漸長，燒後葑猶枯。綠綟高懸柳，青錢密辮榆。馴鷗眠淺瀨，驚雉迸平蕪。水靜王餘見，山空謝豹呼。燕狂捎蛺蝶，螟掛集蒲盧。淺碧鶴新卵，深黃鵝嫩雛。村扉以白板，寺壁耀赬糊。禹廟才離郭，陳莊恰半途。石帆何峭嶢，龍瑞本縈紆。穴為探符坼，潭因失箭刳。堤形彎熨斗，峰勢踴香爐。幢蓋迎三洞，煙霞貯一壺。桃枝蟠複直，桑樹亞還扶。鱉解稱從事，松堪作大夫。榮光飄殿閣，虛籟合笙竽。庭狎仙翁鹿，池遊縣令鳧。君心除健羨，扣寂入虛無。岡蹋翻星紀，章飛動帝樞。東皇提白日，北斗下玄都。騎吏裙皆紫，科車幰盡朱。地侯鞭社伯，海若跨天吳。霧噴雷公怒，煙揚灶鬼趨。投壺憐玉女，噀飯笑麻姑。果實經千歲，衣裳重六銖。瓊杯傳素液，金匕進雕胡。掌裡承來露，柈中釣得鱸。菌生悲侷促，柯爛覺須臾。稊米休言聖，醯雞益伏愚。鼓鼙催暝色，簪組縛微軀。遂別真徒侶，還來世路衢。題詩歎城郭，揮手謝妻孥。幸有桃源近，全家肯去無。